CELEX: 32021D2313
Language: et
Date: 2021-12-22 00:00:00
Title: Komisjoni otsus (EL) 2021/2313, 22. detsember 2021, COVID-19 puhangu mõju vastu võitlemiseks vajalike kaupade imporditollimaksu- ja käibemaksuvabastuse kohta 2022. aastal (teatavaks tehtud numbri C(2021) 9852 all) (Ainult bulgaaria-, eesti-, hispaania-, hollandi-, horvaadi-, inglis-, itaalia-, kreeka-, läti-, malta-, poola-, portugali-, prantsus-, rootsi-, rumeenia-, saksa-, sloveeni-, soome-, taani-, tšehhi- ja ungarikeelne tekst on autentsed)

28.12.2021   
               
               
                  ET
               
               
                  Euroopa Liidu Teataja
               
               
                  L 464/11
               
            
         KOMISJONI OTSUS (EL) 2021/2313,
         22. detsember 2021,
         COVID-19 puhangu mõju vastu võitlemiseks vajalike kaupade imporditollimaksu- ja käibemaksuvabastuse kohta 2022. aastal
         
            
               (teatavaks tehtud numbri C(2021) 9852 all)
            
         
         (Ainult bulgaaria-, eesti-, hispaania-, hollandi-, horvaadi-, inglis-, itaalia-, kreeka-, läti-, malta-, poola-, portugali-, prantsus-, rootsi-, rumeenia-, saksa-, sloveeni-, soome-, taani-, tšehhi- ja ungarikeelne tekst on autentsed)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 19. oktoobri 2009. aasta direktiivi 2009/132/EÜ direktiivi 2006/112/EÜ artikli 143 punktide b ja c rakendusala määratluse kohta seoses teatavate kaupade käibemaksuvabastusega nende lõplikul importimisel, (1) eelkõige selle artikli 53 esimest lõiku,
         võttes arvesse nõukogu 16. novembri 2009. aasta määrust (EÜ) nr 1186/2009, millega kehtestatakse ühenduse tollimaksuvabastuse süsteem, (2) eriti selle artikli 76 esimest lõiku,
         ning arvestades järgmist:
         
                     (1)
                  
                  
                     Komisjoni otsusega (EL) 2020/491 (3) vabastati COVID-19 puhangu mõju vastu võitlemiseks vajalikud kaubad kuni 31. detsembrini 2021 imporditolli- ja käibemaksust.
                  
               
                     (2)
                  
                  
                     8. novembril 2021 konsulteeris komisjon liikmesriikidega tähtaja pikendamise vajaduse üle, misjärel esitasid Austria, Belgia, Horvaatia, Kreeka, Ungari, Läti, Poola, Portugal, Rumeenia, Sloveenia ja Hispaania 12. novembril 2021, Iirimaa 16. novembril 2021, Bulgaaria, Soome, Saksamaa, Itaalia, Malta, Madalmaad ja Rootsi 17. novembril 2021, Eesti 18. novembril 2021, Taani ja Luksemburg 19. novembril 2021 ning Tšehhi 23. novembril 2021 (edaspidi „taotluse esitanud liikmesriigid“) taotlused imporditollimaksudest vabastamise ja imporditavate kaupade käibemaksuvabastuse meetme edasiseks kohaldamiseks.
                  
               
                     (3)
                  
                  
                     Liikmesriikide poolt otsuse (EL) 2020/491 alusel korraldatud import on olnud kasulik, sest riiklikud organisatsioonid või taotluse esitanud liikmesriikide pädevate asutuste heakskiidetud organisatsioonid on saanud juurdepääsu vajalikele ravimitele, meditsiiniseadmetele ja isikukaitsevahenditele, mille varud on napid. Selliste kaupade kaubandusstatistika näitab, et vastav import on vähenemas, kuid on endiselt märkimisväärne ja sõltub nõudlusest COVID-19 pandeemia vastu võitlemiseks vajalike kaupade järele. Kuigi vaktsineerimine liikmesriikides jätkub ja viiruse leviku tõkestamiseks on võetud mitmeid meetmeid, kujutab COVID-19 nakatumiste arv liikmesriikides endiselt ohtu rahvatervisele. Kuna taotluse esitanud liikmesriikides on jätkuvalt puudus COVID-19 pandeemia vastu võitlemiseks vajalikest kaupadest, on asjakohane vabastada määruse (EÜ) nr 1186/2009 artiklis 74 kirjeldatud eesmärkidel imporditud kaup imporditollimaksust ja direktiivi 2009/132/EÜ artiklis 51 kirjeldatud eesmärkidel imporditud kaup käibemaksust.
                  
               
                     (4)
                  
                  
                     Taotluse esitanud liikmesriigid peaksid teavitama komisjoni COVID-19 puhangu mõju vastu võitlemiseks imporditollimaksu- ja käibemaksuvabalt imporditud erinevate kaupade laadist ja kogustest, organisatsioonidest, kelle ta on heaks kiitnud nende kaupade levitamiseks või kättesaadavaks tegemiseks, ning meetmetest, mis on võetud selleks, et takistada kaupade kasutamist muul otstarbel kui kõnealuse puhangu mõju vastu võitlemiseks. Taotluse esitanud liikmesriigid peaksid tagama, et sellist tollimaksu- ja käibemaksuvabastust kohaldatakse nõuetekohaselt kooskõlas tolli- ja käibemaksualaste õigusaktidega, ning hoidma ära pettused, maksudest kõrvalehoidmised, maksustamise vältimised ja kuritarvitused.
                  
               
                     (5)
                  
                  
                     Võttes arvesse äärmiselt tõsiseid probleeme, millega taotluse esitanud liikmesriigid silmitsi seisavad, tuleks alates 1. jaanuarist 2022 toimuva impordi suhtes kohaldada imporditollimaksuvabastust ja käibemaksuvabastust. Maksuvabastust tuleks kohaldada kuni 30. juunini 2022.
                  
               
                     (6)
                  
                  
                     3. detsembril 2021 konsulteeriti liikmesriikidega vastavalt määruse (EÜ) nr 1186/2009 artikli 76 esimesele lõigule ja direktiivi 2009/132/EÜ artikli 53 esimesele lõigule,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Kaupu lubatakse importida, kohaldamata imporditollimaksu määruse (EÜ) nr 1186/2009 artikli 2 lõike 1 punkti a tähenduses ja kohaldamata käibemaksu kaupade impordile direktiivi 2009/132/EÜ artikli 2 lõike 1 punkti a tähenduses, kui on täidetud järgmised tingimused:
               
                           a)
                        
                        
                           kaupadel on üks järgmistest kasutusotstarvetest:
                           
                                       i)
                                    
                                    
                                       tasuta jagamine punktis c osutatud asutuste ja organisatsioonide poolt isikutele, keda COVID-19 haiguspuhang mõjutab või ohustab või kes on seotud selle vastu võitlemisega;
                                    
                                 
                                       ii)
                                    
                                    
                                       tasuta kättesaadavaks tegemine isikutele, keda COVID-19 haiguspuhang mõjutab või ohustab või kes on seotud selle vastu võitlemisega, samas kui kaubad jäävad punktis c osutatud asutuste ja organisatsioonide omandisse;
                                    
                                 
                     
                           b)
                        
                        
                           kaubad vastavad määruse (EÜ) nr 1186/2009 artiklites 75, 78, 79 ja 80 ning direktiivi 2009/132/EÜ artiklites 52, 55, 56 ja 57 sätestatud nõuetele;
                        
                     
                           c)
                        
                        
                           kaubad imporditakse vabasse ringlusse lubamiseks riiklike organisatsioonide, sealhulgas riigiasutuste, avaliku sektori asutuste ja muude avalik-õiguslike asutuste poolt või nende nimel või liikmesriikide pädevate asutuste heakskiidetud organisatsioonide poolt või nende nimel.
                        
                     
            
               2.   Kaupu lubatakse importida, kohaldamata imporditollimaksu määruse (EÜ) nr 1186/2009 artikli 2 lõike 1 punkti a tähenduses ja kohaldamata käibemaksu impordile direktiivi 2009/132/EÜ artikli 2 lõike 1 punkti a tähenduses, kui kaubad imporditi vabasse ringlusse lubamiseks katastroofiabiorganisatsioonide poolt või nende nimel, et nad saaksid katta oma vajadused perioodil, kui nad annavad katastroofiabi isikutele, keda COVID-19 haiguspuhang mõjutab või ohustab või kes on seotud selle vastu võitlemisega.
            
         
         
            Artikkel 2
            Liikmesriigid edastavad komisjonile igakuiselt aruandekuule järgneva kuu viieteistkümnendal päeval teabe erinevate artikli 1 kohaselt imporditollimaksu- ja käibemaksuvabalt imporditud kaupade laadi ja koguste kohta.
            Liikmesriigid edastavad komisjonile hiljemalt 31. oktoobriks 2022 järgmise teabe:
            
                        a)
                     
                     
                        artikli 1 lõike 1 punktis c osutatud liikmesriikide pädevate asutuste poolt heakskiidetud organisatsioonide loetelu;
                     
                  
                        b)
                     
                     
                        konsolideeritud teave artikli 1 kohaselt imporditollimaksu- ja käibemaksuvabalt imporditud kaupade laadi ja koguste kohta;
                     
                  
                        c)
                     
                     
                        meetmed, mis on võetud tagamaks, et käesoleva otsuse kohaldamisalasse kuuluvad kaubad vastavad määruse (EÜ) nr 1186/2009 artiklitele 78, 79 ja 80 ja direktiivi 2009/132/EÜ artiklitele 55, 56 ja 57.
                     
                  
         
            Artikkel 3
            Artiklit 1 kohaldatakse Austriasse, Belgiasse, Bulgaariasse, Horvaatiasse, Tšehhisse, Taani, Eestisse, Soome, Kreekasse, Saksamaale, Ungarisse, Iirimaale, Itaaliasse, Lätisse, Luksemburgi, Maltale, Madalmaadesse, Poolasse, Portugali, Rumeeniasse, Sloveeniasse, Hispaaniasse ja Rootsisse imporditavate kaupade suhtes alates 1. jaanuarist 2022 kuni 30. juunini 2022.
         
         
            Artikkel 4
            Käesolev otsus on adresseeritud Belgia Kuningriigile, Bulgaaria Vabariigile, Tšehhi Vabariigile, Taani Kuningriigile, Saksamaa Liitvabariigile, Eesti Vabariigile, Iirimaale, Kreeka Vabariigile, Hispaania Kuningriigile, Horvaatia Vabariigile, Itaalia Vabariigile, Läti Vabariigile, Luksemburgi Suurhertsogiriigile, Ungarile, Malta Vabariigile, Madalmaade Kuningriigile, Austria Vabariigile, Poola Vabariigile, Portugali Vabariigile, Rumeeniale, Sloveenia Vabariigile, Soome Vabariigile ja Rootsi Kuningriigile.
            Seda kohaldatakse alates 1. jaanuarist 2022.
         
         
            Brüssel, 22. detsember 2021
            
               
                  Komisjoni nimel
               
               
                  komisjoni liige
               
               Paolo GENTILONI
            
         
         
            (1)  ELT L 292, 10.11.2009, lk 5.
         
            (2)  ELT L 324, 10.12.2009, lk 23.
         
            (3)  Komisjoni 3. aprilli 2020. aasta otsus (EL) 2020/491 COVID-19 puhangu mõju vastu võitlemiseks vajalike kaupade imporditollimaksu- ja käibemaksuvabastuse kohta 2020. aastal (ELT L 103, 3.4.2020, lk 1).